આ તો થઈ માનસનાં મા-બાપની તબિયત અંગેની વાત. માનસ પોતાની દીદીને બહુ ચાહે છે. માન પણ આપે છે. વળી, ઘરમાં મા-બાપ પછી દીદીનું સ્થાન વધુ મહત્ત્વનું હોવાથી ઘરના મોટાભાગના નિર્ણયો સરલા જ કરે છે. માનસ કહે છે, “દીદીના નિર્ણયો સામે કે એના અમારા ઘર પરના આધિપત્ય કે પ્રભુત્વ સામે મને કોઈ વાંધો નથી. એ એનાથી પૂરતો સમય આપીને મમ્મી-પપ્પાનું સાચવવાની કોશિશ કરે છે. પણ સાથે રહીને મા-બાપનું ધ્યાન રાખવું અને દિવસના થોડા કલાકો આવીને એમનું ધ્યાન રાખવું એ બહુ અલગ હકીકત છે. હું અભ્યાસ છોડીને આવી શકું તેમ નથી. મારો જીવ હંમેશાં મા-બાપની ચિંતા કરતો રહે છે. ભણવામાં ધ્યાન કેન્દ્રિત કરવા કોશિશ કરું છું પણ ઘણી વખત મા-બાપની ચિંતા બહુ હાવી થઈ જાય છે.”